På få minutter kan man få adgang til tusindvis af gymnasieelevers navne og cpr-numre. Sådan lyder advarslen fra Albert, en 18-årige gymnasieelev fra København. Ifølge den unge mand er der åben adgang til de mange cpr-numre via det system, mange gymnasieskoler benytter til biblioteksudlån, og hvor man logger på alene ved at indtaste sit cpr-nummer.

»Der er overhovedet ingen sikkerhed, der stopper en. Jeg kan ikke tro, det er så grotesk nemt«, siger Albert og tilføjer, at han i løbet af minutter skaffede cpr-numre på op mod tusind andre gymnasieelver. Han demonstrerer fremgangsmåden over for Politiken, og igen pibler det frem på skærmen med sagesløse gymnasieelevers cpr-numre. Bibliotekssiden kæder dem sammen med et navn.

Albert logger for demonstrationens skyld på en piges lånerkonto. Hun hedder Emma, og Albert slår hende op på Facebook. »Tænk, hvad en identitetstyv kunne bruge det her til. Hellere at jeg gør det, end en eller anden russisk hacker. I princippet kunne jeg sætte alle de her cpr-numre til salg på nettet. Det har jeg ingen interesse i, men det kunne andre måske finde på«, siger 2. g-eleven.